title: Lathyrus
text: Lathyrus ye un chenero de plantas dicotiledonias en a familia d'as fabacias y a subfamilia d'as vicias, de regular con port herbacio u arbustivo, con un grant numer d'especies en Eurasia, Nordamerica y partes d'Africa. En aragonés, reciben de forma predominant o nombre popular de guixeras por as simients comestibles que producen (pareixidas a os bisaltos); as guixas u guixons.
  
  Anque de regular son plantas bordes (silvestres) y se consideran bastos como legumbres ta consumo humán, qualques especies, como L. sativus, son cautivadas y s'emplegan regularment como complemento a l'alimentación d'os ganaus domesticos. Esporadicament, mas que mas en epocas de carestía, as simients d'ixas especies s'han gosau emplegar tamién ta l'alimentación humana.
  
  Descripción 
  
  As especies miembros de Lathyrus solen estar plantas herbacias u, menos vegadas, arbustos. Tienen tallos rectos, con as fuellas separadas qualque cosa.
  
  As fuellas son composadas, imparipinnadas, con un raquis que remata en un farfiello u, las menos vegadas, en un foliolo. A mayoría d'especies tienen espiculas en a base, que gosan estar muit voluminosas en bells casos. A color ye verde, mate anque intensa, y recuerda l'aspecto y o tacto de belatras fabacias herbacias, como l'alfalz, anque os foliolos gosan estar más lanciolaus y luengos que es de l'alfalz.
  
  As caracteristicas flors labiadas d'as fabacias, en os miembros d'iste chenero son grans, solitarias, y de color rosa u morada, a-sobén con tonalidatz intensas y muit envistables contra la vechetación.
  
  Son plantas freqüents por tot Aragón, a Peninsula Iberica, y en cheneral en a cuenca mediterrania, y amaneixen en as marguins d'os camins y d'as cequias, en os feneros, y tamién como pestes en bells cautivos domesticos.
  
  Fitonimia 
  
  En Aragón, a palabra guixera ye con diferencia la que mas s'emplega ta referir-se a istas plantas. En buena cosa d'o territorio se a troba en a suya variant castellanizada «guijera», estando a forma «guija» a que por mas localidatz se recopila ta'l suyo fruito. Existe tamién as variants guicha y guisa.
  
  Por o pareixiu que tiene con as suyas parients as arvellas (chenero Vicia), tamién recibe a sobén ixe nombre, de forma erronia.
  
  Imáchens
  
  Referencias
  
  Vinclos externos 
  
  Lathyrus
  Hierbas presents en Aragón